THCOM บวกกว่า 3% คาดนักลงทุนเข้าซื้อรอรับปันผล 1.36 บ./หุ้น ยีลด์สูง 11.6%
THCOM บวกกว่า 3% แม้ปี 60 พลิกขาดทุน 2.65 พันลบ. จากปีก่อนมีกำไร 1.61 พันลบ. คาดนักลงทุนเข้าซื้อรอรับปันผล 1.36 บ./หุ้น ยีลด์สูง 11.6% ขึ้น XD 4 เม.ย.นี้ เคาะวันจ่าย 25 เม.ย.61 ล่าสุด ณ เวลา 10.44 น. อยู่ที่ 12.10 บาท บวก 0.50 บาท หรือ 3.42% สูงสุดที่ 12.40 บาท ต่ำสุดที่ 12 บาท ด้วยมูลค่าซื้อขาย 149.74 ล้านบาท
30 พ.ค. 2561

ผู้สื่อข่าวรายงานว่า ราคาหุ้น บริษัท ไทยคม จำกัด (มหาชน) หรือ THCOM ล่าสุด ณ เวลา 10.44 น. อยู่ที่ 12.10 บาท บวก 0.50 บาท หรือ 3.42% สูงสุดที่ 12.40 บาท ต่ำสุดที่ 12 บาท ด้วยมูลค่าซื้อขาย 149.74 ล้านบาท

สำหรับผลการดำเนินงานประจำปี 60 พลิกขาดทุน เป็นผลมาจากบริษัทมีรายได้จากการขายและบริการลดลง 22.6% และมีค่าใช้จ่ายในการขายและบริหารเพิ่มขึ้น
นอกจากนี้ยังได้ประกาศจ่ายเงินปันผลจากงวดดำเนินการวันที่ 1 ม.ค. 2561 ถึงวันที่ 31 ม.ค. 2561 เป็นเงินสด 1.36 บาทต่อหุ้น ขึ้นเครื่องหมาย XD วันที่ 4 เม.ย.2561 กำหนดจ่ายเงิน 25 เม.ย.2561
ด้าน บล.โกลเบล็ก ระบุในบทวิเคราะห์ว่า THCOM รายงานขาดทุนทั้งปี 60 ที่ 2.65 พันลบ. พลิกจากกำไรสุทธิในปีก่อนหน้าที่ 1.61 พันล้านบาท แรงกดดันจากการด้อยค่าสินทรัพย์ดาวเทียมภายใต้สัมปทาน มูลค่า 3.2 พันล้านบาท หลังมีการปรับตัวลดลงของราคาตลาดการให้บริการดาวเทียมจากการแข่งขันรุนแรง รวมถึงการยกเลิกสัญญาของลูกค้ารายใหญ่ทั้งในและต่างประเทศ รวมถึงการด้อยค่าความนิยมของบริษัทย่อย OAS (ผู้ให้บริการดาวเทียมภาคพื้นดิน หรือ VSAT ประเทศออสเตรเลีย) กว่า 113 ล้านบาท
ทั้งนี้ฝ่ายวิจัยมีความเห็นว่า การด้อยค่าดังกล่าวเกิดขึ้นในงวดไตรมาส 4/60 (คิดเป็นกำไรปกติได้ราว 119 ล้านบาท เพิ่มขึ้น 82% จากไตรมาสก่อน) ส่วนหนึ่งเป็นผลสืบเนื่องมาจากรัฐบาลไม่มีความชัดเจนในการให้สถานะดาวเทียมดวงใหม่ว่าจะเป็นสัมปทาน หรือ ใบอนุญาต กอปรกับเหลืออายุสัมปทานอีกเพียง 4 ปี (สิ้นสุดปี 64) ส่วนแนวโน้มแผนการปรับตัวเป็นผู้ให้บริการด้าน Digital Platform ยังต้องติดตามความคืบหน้าอย่างใกล้ชิดไปก่อน
อย่างไรก็ตามได้มีการประกาศการจ่ายเงินปันผลหุ้นละ 1.36 บาท XD 4 เม.ย. 61 ซึ่งคิดเป็น Div. Yield สูงถึง 11.6% (เงินสดหลังหักค่าใช้จ่ายจากการจำหน่ายหุ้น CSL เมื่อวันที่ 25 ม.ค. 61) จึงคาดว่าราคาหุ้น THCOM มีโอกาสที่จะได้รับการประคับประคองราคาจากประเด็นบวกดังกล่าว ขณะที่คาดว่าแรงกดดันจากการด้อยค่าอาจส่งผลเชิงลบต่อ INTUCH ที่ถือหุ้นใน THCOM กว่า 40%